Dostál, Ondrej, poslanec NR SR (2017-02-14):
Vážený pán predkladateľ, vážení páni podpredsedovia Národnej rady, kolegyne, kolegovia, keďže ide o posledný balík z návrhov, ktorými sa má zabezpečiť zámer zrušiť vyššie územné celky, dovolím si aj ja zhrnúť a mať tri posledné poznámky k tejto téme. Prvá. Včera, resp. minulý týždeň som sa snažil reagovať na argumenty, ktoré pán poslanec Beblavý uvádzal v prospech zrušenia vyšších územných celkov, a snažil som sa predostrieť svoj pohľad, ktorý je opačný, resp. ktorý tie návrhy alebo tie dôvody nepovažuje za dostatočné. Teraz som mal v úmysle prezentovať štyri dôvody, ako túto tému vidí Občianska konzervatívna strana a prečo ten návrh nepovažujeme za dobrý. Keďže sa tu však nenachádza pán poslanec Číž, ktorého by táto téma určite zaujala, tak miesto toho, aby som ich tu prezentoval, tak iba všetkým odporúčam, že ich nájdu na webovej stránke Občianskej konzervatívnej strany www.oks.sk , verím, že tam sa s nimi bude môcť oboznámiť aj pán poslanec Číž, ak bude mať potrebu reagovať, tak nájde si vhodnú príležitosť, aby na to zareagoval. Druhá poznámka sa týka debaty, ktorú sme mali o tom, či volebný program SIET-e obsahoval alebo neobsahoval návrh alebo úvahu o zrušení vyšších územných celkov, tak tam okrem tej zmienky o možnom zrušení bratislavského alebo zlúčení Bratislavského samosprávneho kraja a mesta Bratislava v samotnom texte sa nič nenachádza, ale predsa len sa nám podarilo nájsť vyjadrenie jedného z predstaviteľov SIET-e, kde sa hovorí o možnosti zrušenia VÚC. To vyjadrenie zo 4. apríla 2015, a nie je to vyjadrenie kolegu Beblavého, ktorý vtedy bol podpredsedom SIET-e, je to vyjadrenie pána podpredsedu Národnej rady Hrnčiara, ktorý bol tiež vtedy podpredsedom SIET-e. A dovolím si ho zacitovať: „Myslíme si, že samosprávne kraje v súčasnej podobe neplnia svoj účel a že po roku 2016 bude potrebná zmena. Počet volebných obvodov by mal byť v súlade s touto novou úpravou. Pre SIEŤ je úplne otvorenou možnosťou aj zrušenie VÚC a ich nahradenie modelom 3 + 2, čiže dve štatutárne mestá Bratislava a Košice plus tri kraje.“ Priblížil Hrnčiar, citujem agentúrnu správu. Takže neviem, či to bolo myslené iba v kontexte volebného zákona, alebo to bolo myslené aj ako zmena územného členenia, v každom prípade nemám z toho dojem, že tam išlo o úplné zrušenie VÚC bez náhrady, ale skôr o zmenu územného členenia. Niečo na ten spôsob, ako kedysi – alebo neviem či ešte stále – uvažovala Slovenská národná strana. Posledná, tretia poznámka, a opäť budem možno aj trochu osobný, ako som bol na začiatku toho prvého vystúpenia. Viacerí kolegovia, keď sa vyjadrovali k tomu návrhu, tak oceňovali prístup kolegu Beblavého a kolegyne Macháčkovej k tejto téme, tak aj ja by som chcel niečo oceniť, aby som skončil pozitívne. A viacerí tu upozornili na to, že je za tým veľké množstvo roboty, že pripraviť 28 návrhov zákonov, nie je to bežné z hľadiska aktivity nezaradeného opozičného poslanca, že je za tým výkon. Nebudem sa teda po nich opakovať a oceňovať túto prácu, ktorá za tým nepochybne je a ktorú nechcem spochybňovať z hľadiska formy alebo z hľadiska úsilia, ktorá za tým je, ale nad rámec toho by som chcel zvlášť zdôrazniť a oceniť schopnosť kolegu Beblavého uchopiť tému vyšších územných celkov originálnym a zaujímavým spôsobom a nielen teraz, keď ešte pred tým, ako sa začala volebná kampaň, vniesol do toho otázku, či zrušiť, alebo nezrušiť VÚC. Podobným spôsobom, a veľmi dobre sa na to pamätám, to bolo pred štyrmi rokmi, keď ešte zrejme nepovažoval fungovanie VÚC za toľko pokazené a zbytočné, že by ich navrhoval zrušiť, ale vtedy bol ešte poslancom za SDKÚ – DS a spolu s pani, tiež vtedy poslankyňou, Luciou Žitňanskou vytvorili iniciatívu „Tvoríme Slovensko“. A táto iniciatíva, neviem presne, ale zhruba v takomto čase asi rok pred voľbami do VÚC tiež prišla s jedným zaujímavým materiálom, ktorý bol na tému, ako by opozícia mohla vyhrať voľby do VÚC. Ten materiál bol veľmi zaujímavý a podnetný, škoda len, že opozícia sa ním neriadila a voľby do VÚC nevyhrala. Ale keď som povedal, že budem osobný, tak teraz budem osobný, ja som sa s tým materiálom riadil, inšpiroval som sa ním vo svojej volebnej kampani a naozaj fungoval a možno aj vďake tej stratégii, ktorú som si nastavil vďaka inšpirácii od Mira Beblavého, sa mi podarilo obhájiť mandát poslanca samosprávneho kraja a vyhrať voľby vo svojom volebnom obvode. Takže ak som sa ti ešte nepoďakoval, tak ďakujem, Miro, je to asi aj tvoja zásluha. A úplne záverom chcem povedať, že obdobie Ficovho vládnutia je späté s populistickou politikou a odmietaním reforiem a som presvedčený, že bude mať pre Slovensko ťaživé následky. Pre budúcnosť by preto podľa názoru Občianskej konzervatívnej strany bolo lepšie, keby reformné a demokratické sily nesúťažili spolu v predkladaní populistických návrhov, ale poctivo pripravovali našu krajinu na rýchlo sa meniacu realitu vo svete a som presvedčený, že tam si budeme mať čo povedať aj s pánom poslancom Beblavým a jeho kolegyňami a že nás čaká ešte veľa, veľa práce. Ďakujem za pozornosť.